CELEX: 62018TN0576
Language: el
Date: 2018-09-25 00:00:00
Title: Υπόθεση T-576/18: Προσφυγή της 25ης Σεπτεμβρίου 2018 — Crédit agricole κατά ΕΚΤ

3.12.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 436/55
            
         
      Προσφυγή της 25ης Σεπτεμβρίου 2018 — Crédit agricole κατά ΕΚΤ
      (Υπόθεση T-576/18)
      (2018/C 436/78)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Crédit agricole SA (Montrouge, Γαλλία) (εκπρόσωποι: A. Champsaur και A. Delors, δικηγόροι)
      
         Καθής: Ευρωπαϊκή Κεντρική Τράπεζα
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, βάσει των άρθρων 256 και 263 ΣΛΕΕ, την απόφαση ECB-SSM-2018-FRCAG-75 που εκδόθηκε από την ΕΚΤ στις 16 Ιουλίου 2018·
               
            
                  —
               
               
                  να καταδικάσει την ΕΚΤ στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Ο πρώτος λόγος στηρίζεται σε υπέρβαση εξουσίας που βαρύνει την προσβαλλόμενη απόφαση της Ευρωπαϊκής Κεντρικής Τράπεζας (ΕΚΤ), της 16ης Ιουλίου 2018, περί επιβολής στην προσφεύγουσα διοικητικής κυρώσεως λόγω συνεχιζόμενης παραβάσεως των απαιτήσεων ιδίων κεφαλαίων που προβλέπονται στο άρθρο 26, παράγραφος 3, του κανονισμού (ΕΕ) 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ 2013, L 176, σ. 1) (στο εξής: προσβαλλόμενη απόφαση). Συναφώς, η προσφεύγουσα προβάλει τα ακόλουθα επιχειρήματα:
                  
                              —
                           
                           
                              υποστηρίζει ότι η ΕΚΤ υπέπεσε σε πλάνη περί το δίκαιο κατά την ερμηνεία του άρθρου 26, παράγραφος 3, του κανονισμού (ΕΕ) 575/2013, το οποίο δεν υποχρεώνει τα ιδρύματα να λάβουν την προηγούμενη έγκριση της ΕΚΤ για την ταξινόμηση των κοινών μετοχών στο κεφάλαιο της κατηγορίας 1.
                           
                        
                              —
                           
                           
                              επικουρικώς, για την περίπτωση που το Γενικό Δικαστήριο κρίνει ότι η ταξινόμηση των κοινών μετοχών στο κεφάλαιο της κατηγορίας 1 χωρίς την προηγούμενη έγκριση της ΕΚΤ συνιστά παράβαση του άρθρου 26, παράγραφος 3, του κανονισμού (ΕΕ) 575/2013, η προσφεύγουσα υποστηρίζει ότι δεν υπέπεσε σε καμία, εκ προθέσεως ή εξ αμελείας, παράβαση κατά την εφαρμογή της εν λόγω διατάξεως και ότι η προσβαλλόμενη απόφαση παραβιάζει την αρχή της ασφάλειας δικαίου.
                           
                        
                              —
                           
                           
                              όλως επικουρικώς, για την περίπτωση που το Γενικό Δικαστήριο κρίνει ότι μπορεί να γίνει δεκτή η ύπαρξη παραβάσεως και ότι σε βάρος της προσφεύγουσας μπορεί να επιβληθεί κύρωση, η προσφεύγουσα υποστηρίζει ότι λαμβανομένου υπόψη του γεγονότος ότι η φερόμενη παράβαση δεν είναι σοβαρή και της συνεργασίας της προσφεύγουσας, η προσβαλλόμενη απόφαση παραβιάζει την αρχή της αναλογικότητας.
                           
                        
            
                  2.
               
               
                  Ο δεύτερος λόγος στηρίζεται σε προσβολή των θεμελιωδών διαδικαστικών δικαιωμάτων της προσφεύγουσας εκ μέρους της ΕΚΤ, καθόσον η ΕΚΤ θεμελίωσε την προσβαλλόμενη απόφαση σε αιτιάσεις επί των οποίων η προσφεύγουσα δεν μπόρεσε να προβάλει τις αντιρρήσεις της.